NARIADENIE KOMISIE (ES) č. 1332/2004
z 20. júla 2004
o trvalom povolení určitých doplnkových látok v krmivách
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 70/524/EHS z 23. novembra 1970 o prídavných látkach do krmív (1), najmä na jej články 3 a 9 písm. d) bod 1,
keďže:
(1)
Smernica 70/524/EHS ustanovuje, aby sa v spoločenstve používalo povoľovanie doplnkových látok. Doplnkové látky uvedené v časti II prílohy C uvedenej smernice môžu byť povolené bez časového obmedzenia za predpokladu splnenia určitých podmienok.
(2)
Používanie enzýmového prípravku z endo-1,4-beta-xylanázy produkovanej kmeňom Aspergillus oryzae (DSM 10287) bolo po prvýkrát dočasne povolené nariadením (ES) č. 1436/98 (2) pre kurčatá na výkrm, morky na výkrm a prasiatka.
(3)
Používanie enzýmového prípravku z endo-1,4-beta-xylanázy a endo-1,4-beta-glukanázy produkovaných kmeňom Humicola insolens (DSM 10442) bolo po prvýkrát dočasne povolené nariadením Komisie (ES) č. 1436/98 (2) pre kurčatá na výkrm.
(4)
Nové údaje boli doložené k žiadosti o povolenie týchto enzýmových prípravkov bez časového obmedzenia. Hodnotenie ukazuje, že podmienky stanovené v smernici 70/524/EHS pre takéto povolenie boli v každom z týchto prípadov splnené.
(5)
Preto by sa malo používanie týchto enzýmových prípravkov za určitých podmienok povoliť bez časového obmedzenia.
(6)
Hodnotenie týchto žiadostí ukazuje, že by sa mali vyžadovať určité postupy na ochranu pracovníkov pred vystavením účinku týchto doplnkových látok uvedených v prílohách. Takáto ochrana by sa mala zabezpečiť uplatnením smernice Rady 89/391/EHS z 12. júna 1989 o zavádzaní opatrení na podporu zlepšenia bezpečnosti a ochrany zdravia pracovníkov pri práci (3).
(7)
Opatrenia ustanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Prípravky patriace do skupiny „Enzýmy“, ktoré sú uvedené v prílohách I a II, sa povoľujú bez časového obmedzenia na používanie ako doplnkové látky vo výžive zvierat za podmienok stanovených v uvedených prílohách.
Článok 2
Toto nariadenie nadobúda účinnosť v tretí deň nasledujúci po jeho uverejnení v Úradnom vestníku Európskej Únie.
Toto nariadenie je záväzné vo svojej celistvosti a priamo uplatniteľné vo všetkých členských štátoch
V Bruseli 20. júla 2004